Predkladacia správa

Predložený materiál rieši návrh na dobudovanie a centralizáciu prevádzkových priestorov Štátneho ústavu pre kontrolu liečiv v Bratislave (ŠÚKL) v závislosti od jeho súčasného spoločenského postavenia. ŠÚKL plní úlohy vyplývajúce z implementácie legislatívnych predpisov Európskej únie a je súčasťou prioritnej úlohy - zabezpečenie administratívnych kapacít v negociačnej kapitole č. 1 - Slobodný pohyb tovaru v sektoroch Humánne lieky a Zdravotnícke pomôcky. Musí byť pripravený na plnenie úloh v tejto oblasti po prijatí Slovenskej republiky do EÚ. 
V súvislosti s úlohami, ktoré má ŠÚKL plniť v oblasti registrácie liekov, dohľadu nad liekmi, klinického skúšania liekov, kontroly liekov, kontroly reklamy na lieky, sledovania nežiaducich účinkov liekov, inšpekcie, správnej výrobnej praxe, správnej veľkodistribučnej praxe, správnej lekárenskej praxe, správnej klinickej praxe a správnej laboratórnej praxe v súlade s príslušnou legislatívou Európskej únie, je prístavba ŠÚKL nevyhnutná. 
Zákon o štátnom rozpočte na rok 2002 s prístavbou ŠÚKL ráta v rámci rezervy na začínané stavby. Vzhľadom k celkovým nákladom stavby 103 257 tis. Sk v CÚ 2001 Ministerstvo financií SR v rámci rozpisu záväzných ukazovateľov štátneho rozpočtu na rok 2002 jej zaradenie medzi individuálne stavby podmienilo vypracovaním a predložením materiálu na rokovanie vlády SR.
	Návrh nemá vplyv na zamestnanosť a tvorbu pracovných miest.